Alfonsas Lipniūnas

Alfonsas Lipniūnas (Lipnickas, 1905 m. kovo 12 d. Talkoniuose, Pumpėnų vlsč. – 1945 m. kovo 28 d. Pucke, Pamario vaiv., Lenkijoje) – lietuvių katalikų kunigas, pamokslininkas, Štuthofo kalinys, antisovietinio ir antinacinio pasipriešinimo dalyvis, Dievo tarnas.

 Biografija 
A. Lipniūnas kilęs iš gausios valstiečių šeimos, buvo septintasis vaikas iš dešimties. Lankė Pumpėnų pradinę mokyklą, 1925 m. baigė Panevėžio gimnaziją.

1930 m. baigė Kauno kunigų seminariją, 1932 m. – Vytauto Didžiojo universiteto Teologijos fakultetą. 1930–1935 m. buvo Panevėžio katedros vikaras, Panevėžio vyskupijos Jaunimo reikalų direktorius.

1935–1937 m. studijavo sociologiją Lilio universitete, 1937–1939 m. – Paryžiaus katalikų institute. Nuo 1939 m. dirbo lektoriumi Panevėžio pedagoginiame institute (vėliau perkėlus įstaigą – Vilniuje). Nuo 1940 m. profesorius. Nuo 1942 m. buvo Vilniaus kunigų seminarijos sociologijos ir pastoracinės teologijos profesorius, Vilniaus universiteto kapelionas. 1940–1943 m. buvo Šv. Jonų bažnyčios ir Aušros Vartų koplyčios pamokslininkas.

Apkaltintas kurstymu prieš okupacinę valdžią, 1943 m. kovo 17 d. nacių buvo areštuotas ir su inteligentų grupe (iš Vilniaus) išvežtas į Štuthofo koncentracijos stovyklą. Artėjant frontui, 1945 m. sausio 25 d. buvo pradėta koncentracijos stovyklos evakuacija. Persikėlimo metu pavyko išvengti prižiūrėtojų dėmesio ir su dar keliais lietuviais atvykęs į Pucką ten pasiliko. Sunkiai sirgdamas pateko į perpildytą ligoninę. Iš kun. Stasio Ylos gavęs išrišimą, 1945 m. kovo 28 d. mirė. Buvo palaidotas Pucko kapinėse.

Artimųjų rūpesčiu, 1989 m. A. Lipniūno palaikai buvo perkelti į Lietuvą, perlaidoti šventoriuje prie Panevėžio katedros. Išlikusi kunigo tėviškė Talkonių kaime, Pumpėnų seniūnijoje, ant namo įrengta ąžuolinė atminimo lenta.Kunigo Alfonso Lipniūno tėviškė Talkonių kaime, Pumpėnų seniūnijoje pasvalia.lt

2000 m. gegužės 7 d. Romos Koliziejuje iškilmingai paskelbti naujieji kankiniai, tarp jų – ir A. Lipniūnas. Įrašytas į bažnyčios Dvidešimtojo amžiaus Martirologiją.

2025 m. rugsėjo 4 d. Panevėžio Kristaus Karaliaus katedroje suteiktas Panevėžio miesto garbės piliečio vardas.

 Beatifikacijos byla 
2006 m. kovo 28 d. Panevėžio katedroje pradėtas Dievo tarno kunigo A. Lipniūno paskelbimo palaimintuoju procesas.Dievo Tarnas kunigas Alfonsas Lipniūnas paneveziokatedra.lt 2021 m. birželio 14 d. Panevėžio vyskupas Linas Vodopjanovas pasirašė dekretą dėl bylos užbaigimo vyskupijos mastu ir jos perdavimo Šventųjų skelbimo kongregacijai.Alfonso Lipniūno beatifikacijos bylos uždarymas Panevėžyje vaticannews.va Šiuo metu bylos postulatoriumi yra kun. Vitalijus Kodis.

 Bibliografija 
 Penkių valstybių sostinėse. Panevėžys, 1933
 Lauko lelijos. Magnificat leidiniai, 2020
 Alfa. Kankinio Alfonso Lipniūno gyvenimo istorija. Magnificat leidiniai, 2022

 Šaltiniai 

 Nuorodos 
 Tinklalapis apie Alf. Lipniūną
 Alfonsas Lipniūnas, kunigas (1905–1945)
 Gediminas Zemlickas. Gyvenimas ne sau 

Kategorija:Lietuvos pamokslininkai
Kategorija:Lietuvos kunigai
Kategorija:Lietuvos kankiniai
Kategorija:Lietuvos Dievo tarnai
Kategorija:Štuthofo koncentracijos stovyklos kaliniai
Kategorija:Lietuvos miestų ir rajonų garbės piliečiai